Titanic II is 'n beplande passasierskip wat as namaaksel van die befaamde Olympic-klas-stoomskip RMS Titanic ontwerp is. Die projek is in April 2012 deur die Australiese miljardêr-sakeman Clive Palmer aangekondig. Titanic II sal die nuwe vlagskip van sy Blue Star Line-redery wees en na verwagting in 2022 van stapel loop, 110 jaar nadat die oorspronklike RMS Titanic op sy nooiensvaart gesink het. Titanic II se eerste vaart sal van Southampton, Engeland na New York wees en dus dieselfde roete volg as sy historiese voorloper. Clive Palmer sal die projek self befonds. Die hoofontwerper van die skip, wat van die nuutste beskikbare navigasietegnologie voorsien sal word, is Markku Kanerva. Titanic II sal deur die Finse maatskappy Deltamarin ontwerp en deur CSC Jinling, 'n Chinese skeepsbouwerf met sy hoofkwartier in Nanjing, gebou word. Die koste van die projek word op VSA-$200 miljoen beraam. Bruce Ismay, 'n nakomeling van die direkteur van die White Star Line-redery wat die oorspronklike Titanic laat bou het, het net soos 'n kleindogter van die Titanic-oorlewende Molly Brown aktief by die projek betrokke geraak.